1Keu teupimpén kor. Meunurot lagu: Bék peumuseunah. Zabur Nabi Daud, bak watée gobnyan geuplueng u dalam guha keu geupeusie nibak Saul. 2Neugaséh kheueh keu ulôn, ya Allah, neugaséh kheueh bak ulôn, sabab bak Droeneueh kheueh ulôn meulindong. Dimiyueb sayeub Droeneueh ulôn musöm, sampoe angén badée nyang teungoh jipot meubura jipiôh reuda. 3Ulôn meulakée ubak Allah Nyang Mahamanyang, ubak Allah nyang meubuet keu ulôn. 4Nibak lam syeuruga Gobnyan geujaweueb dan geupeuseulamat lôn; Gobnyan geupeutaloe bubena ureuëng nyang teugom lôn. Allah geutunyok bahwa Gobnyan seutia ubak ulôn, dan hana geupiôh geugaséh keu ulôn. 5Ulôn jiparan ngon jikeupong lé musoh, awaknyan lagée singa bueh nyang jiseuba manusia. Gigo awaknyan lagée kapak dan aneuk panah, lidah awaknyan lagée peudeueng nyang tajam. 6Ya Allah, neutunyok kheueh keu agongan Droeneueh di langét manyang, dan keumuliaan Droeneueh di ateueh bumoe. 7Musoh lôn ka jipasang taron keu ulôn, dan jipeupatah seumangat ulôn. Awaknyan jikueh uruek bak rot ueh lôn, teuma awaknyan keudroe nyang rhot lam uruek nyan. 8Ulôn peucaya peunoh, ya Allah, ulôn peucaya peunoh, ulôn kutem meuca-e dan lôn pujoe Droeneueh. 9Hai beudôh kheueh, jiwa ulôn! Hai beudôh kheueh rapa-i dan keucapi! Ulôn keuneuk peubeudôh fajar. 10TUHAN, ulôn keuneuk meusyuko ubak Droeneueh lamkawan bansa-bansa ulôn keuneuk meuca-e lagu seumujoe keu Droeneueh lamkawan umat manusia. 11Sabab gaséh Droeneueh raya sampoe u langét manyang, dan gaséh seutia Droeneueh sampoe ubak awan. 12Ya Allah, neutunyok kheueh keuagongan Droeneueh di langét, dan keumuliaan Droeneueh di ateueh bumoe.
Zabur 57